## 9. Iulii 2025

## Ss. Augustini Zhao Rong, presbyteri,
et sociorum, martyrum
memoria ad libitum

Natus est Augustinus in Sinis anno 1746 et, a militia imperatoris ad fidem perseverantia sanctorum martyrum conversus, sacerdos factus est atque ob confessionem et prædicationem Evangelii anno 1815 ipse martyr occubuit. Una cum eo commemorantur permulti socii martyres Ecclesiæ Dei, qui, episcopi, presbyteri, religiosi ac religiosæ necnon laici viri, mulieres, pueri, puellæ et parvuli, variis in ætatibus et locis Sinarum Christi divitias verbo et opere inter angustias testati sunt.
Communia plurimorum martyrum (delectum est in memoriis partes aliquas de feria sumere secundum Institutionem generalem de Liturgia horarum).

Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Sol, ecce, lentus óccidens

montes et arva et ǽquora

mæstus relínquit, ínnovat

sed lucis omen crástinæ,

Mirántibus mortálibus

sic te, Creátor próvide,

leges vicésque témporum

umbris dedísse et lúmini.

Ac dum, tenébris ǽthera

siléntio preméntibus,

vigor labórum déficit,

quies cupíta quǽritur,

Spe nos fidéque dívites

tui beámur lúmine

Verbi, quod est a sǽculis

splendor patérnæ glóriæ.

Est ille sol qui nésciat

ortum vel umquam vésperum;

quo terra gestit cóntegi,

quo cæli in avum iúbilant.

Hac nos seréna pérpetim

da luce tandem pérfrui,

cum Nato et almo Spíritu

tibi novántes cántica. Amen.

PSALMODIA

Ant. 1 Exspectémus beátam spem et advéntum glóriæ Salvatóris nostri.

Psalmus 61 (62)
Pax in Deo
Deus spei repleat vos omni pace in credendo (Rom 15, 13).

In Deo tantum quiésce, ánima mea, *

ab ipso enim salutáre meum.

Verúmtamen ipse refúgium meum
et salutáre meum, *

præsídium meum, non movébor ámplius.

Quoúsque irrúitis in hóminem, †

contúnditis univérsi vos *

tamquam paríetem inclinátum
et macériam depúlsam?

Verúmtamen de excélso suo cogitavérunt
depéllere; †

delectabántur mendácio. *

Ore suo benedicébant et corde suo maledicébant.

In Deo tantum quiésce, ánima mea, *

quóniam ab ipso patiéntia mea.

Verúmtamen ipse Deus meus et salutáre meum, *

præsídium meum, non movébor.

In Deo salutáre meum et glória mea; *

Deus fortitúdinis meæ,
et refúgium meum in Deo est.

Speráte in eo, omnis congregátio pópuli, †

effúndite coram illo corda vestra; *

Deus refúgium nobis.

Verúmtamen vánitas fílii Adam, *

mendácium fílii hóminum.

In statéram si conscéndant, *

super fumum leves sunt omnes.

Nolíte speráre in violéntia †

et in rapína nolíte décipi; *

divítiæ si áffluant, nolíte cor appónere.

Semel locútus est Deus, *

duo hæc audívi:

quia potéstas Deo est, †

et tibi, Dómine, misericórdia; *

quia tu reddes unicuíque iuxta ópera sua.

Ant. Exspectémus beátam spem et advéntum glóriæ Salvatóris nostri.

Ant. 2 Illúminet vultum suum super nos Deus, et benedícat nobis.

Psalmus 66 (67)
Omnes gentes Domino confiteantur
Notum sit vobis quoniam gentibus missum est hoc salutare Dei (Act 28, 28).

Deus misereátur nostri et benedícat nobis; *

illúminet vultum suum super nos,

ut cognoscátur in terra via tua, *

in ómnibus géntibus salutáre tuum.

Confiteántur tibi pópuli, Deus; *

confiteántur tibi pópuli omnes.

Læténtur et exsúltent gentes, †

quóniam iúdicas pópulos in æquitáte *

et gentes in terra dírigis.

Confiteántur tibi pópuli, Deus, *

confiteántur tibi pópuli omnes.

Terra dedit fructum suum; *

benedícat nos Deus, Deus noster,

benedícat nos Deus, *

et métuant eum omnes fines terræ.

Ant. Illúminet vultum suum super nos Deus, et benedícat nobis.

Ant. 3 In ipso cóndita sunt univérsa, et ómnia in ipso constant.

Canticum
Christus primogenitus omnis creaturæ
et primogenitus ex mortuis

Cf. Col 1, 12-20

Grátias agámus Deo Patri, *

qui idóneos nos fecit
in partem sortis sanctórum in lúmine;

qui erípuit nos de potestáte tenebrárum *

et tránstulit in regnum Fílii dilectiónis suæ,

in quo habémus redemptiónem, *

remissiónem peccatórum;

qui est imágo Dei invisíbilis, *

primogénitus omnis creatúræ,

quia in ipso cóndita sunt univérsa †

in cælis et in terra, *

visibília et invisibília,

sive throni sive dominatiónes *

sive principátus sive potestátes.

Omnia per ipsum et in ipsum creáta sunt, †

et ipse est ante ómnia, *

et ómnia in ipso constant.

Et ipse est caput córporis ecclésiæ; †

qui est princípium, primogénitus ex mórtuis, *

ut sit in ómnibus ipse primátum tenens,

quia in ipso complácuit
omnem plenitúdinem habitáre *

et per eum reconciliáre ómnia in ipsum,

pacíficans per sánguinem crucis eius, *

sive quæ in terris sive quæ in cælis sunt.

Ant. In ipso cóndita sunt univérsa, et ómnia in ipso constant.

LECTIO BREVIS

1 Petr 5, 5b-7

Omnes ínvicem humilitátem indúite, quia Deus supérbis resístit, humílibus autem dat grátiam. Humiliámini ígitur sub poténti manu Dei, ut vos exáltet in témpore, omnem sollicitúdinem vestram proiciéntes in eum, quóniam ipsi cura est de vobis.

RESPONSORIUM BREVE

Custódi nos, Dómine, * Ut pupíllam óculi. Custódi.

Sub umbra alárum tuárum prótege nos. * Ut pupíllam óculi. Glória Patri. Custódi.

CANTICUM EVANGELICUM

Ad Magnificat, ant. Fac, Deus, poténtiam in brácchio tuo, dispérde supérbos et exálta húmiles.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Fac, Deus, poténtiam in brácchio tuo, dispérde supérbos et exálta húmiles.

PRECES

Iubilémus Deo nostro, fratres caríssimi, qui máxime in benefíciis pópulo suo elargiéndis congáudet, et cum ánimi fervóre precémur:

Grátiam et pacem multíplica, Dómine.

Ætérne Deus, cui mille anni sunt tamquam dies hestérna, quæ prætériit,

esse vitam quasi florem mane germinántem, véspere autem arescéntem nos memoráre concéde.

Grátiam et pacem multíplica, Dómine.

Manna tuum pópulo largíre, ne esúriat,

et aquam vivam, ne sítiat in ætérnum.

Grátiam et pacem multíplica, Dómine.

Fac ut fidéles tui quæ sursum sunt quærant et sápiant,

étiam témpora óperis et ótii in tuam glóriam vertant.

Grátiam et pacem multíplica, Dómine.

Aerem nobis, Dómine, largíre propítium,

quo uberióres percipiámus fructus terræ.

Grátiam et pacem multíplica, Dómine.

(Vel:
Ab ómnibus noxis líbera nos, Dómine,

et copiósam benedictiónem super domus nostras effúnde.)

Grátiam et pacem multíplica, Dómine.

Visiónem vultus tui largíre defúnctis,

et eius contemplatióne nos redde beátos.

Grátiam et pacem multíplica, Dómine.

Pater noster.

ORATIO

Deus, qui per sanctórum mártyrum Augustíni et sociórum confessiónem Ecclésiam tuam mirábili dispensatióne roborásti, concéde ut pópulus tuus, missióni sibi créditæ fidélis, et increménta libertátis accípiat et veritátem coram mundo testificétur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky