## 5. Decembris 2025

## Feria sexta, tempus Adventus, hebdomada 1
hebdomada 1 psalterii

Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Cónditor alme síderum,

ætérna lux credéntium,

Christe, redémptor ómnium,

exáudi preces súpplicum.

Qui cóndolens intéritu

mortis períre sǽculum,

salvásti mundum lánguidum,

donans reis remédium,

Vergénte mundi véspere,

uti sponsus de thálamo,

egréssus honestíssima

Vírginis matris cláusula.

Cuius forti poténtiæ

genu curvántur ómnia;

cæléstia, terréstria

nutu faténtur súbdita.

Te, Sancte, fide quǽsumus,

ventúre iudex sǽculi,

consérva nos in témpore

hostis a telo pérfidi.

Sit, Christe, rex piíssime,

tibi Patríque glória

cum Spíritu Paráclito,

in sempitérna sǽcula. Amen.

PSALMODIA

Ant. 1 Sana, Dómine, ánimam meam, quia peccávi tibi.

Psalmus 40 (41)
Infirmi oratio
Unus ex vobis me tradet, qui manducat mecum (Mc 14, 18).

Beátus, qui intéllegit de egéno, *

in die mala liberábit eum Dóminus.

Dóminus servábit eum et vivificábit eum †

et beátum fáciet eum in terra *

et non tradet eum in ánimam inimicórum eius.

Dóminus opem feret illi super lectum dolóris eius; *

univérsum stratum eius versábis
in infirmitáte eius.

Ego dixi: « Dómine, miserére mei; *

sana ánimam meam, quia peccávi tibi ».

Inimíci mei dixérunt mala mihi: *

« Quando moriétur, et períbit nomen eius? ».

Et si ingrediebátur, ut visitáret, vana loquebátur; †

cor eius congregábat iniquitátem sibi, *

egrediebátur foras et detrahébat.

Simul advérsum me susurrábant
omnes inimíci mei; *

advérsum me cogitábant mala mihi:

« Malefícium effúsum est in eo; *

et, qui decúmbit, non adíciet ut resúrgat ».

Sed et homo pacis meæ, in quo sperávi, *

qui edébat panem meum,
levávit contra me calcáneum.

Tu autem, Dómine, miserére mei *

et resúscita me, et retríbuam eis.

In hoc cognóvi quóniam voluísti me, *

quia non gaudébit inimícus meus super me;

me autem propter innocéntiam suscepísti *

et statuísti me in conspéctu tuo in ætérnum.

Benedíctus Dóminus Deus Israel *

a sǽculo et usque in sǽculum. Fiat, fiat.

Ant. Sana, Dómine, ánimam meam, quia peccávi tibi.

Ant. 2 Dóminus virtútum nobíscum, refúgium nobis Deus Iacob.

Psalmus 45 (46)
Deus refugium et virtus
Vocabunt nomen eius Emmanuel, quod est interpretatum Nobiscum Deus (Mt 1, 23).

Deus est nobis refúgium et virtus, *

adiutórium in tribulatiónibus invéntus est nimis.

Proptérea non timébimus, dum turbábitur terra, *

et transferéntur montes in cor maris.

Fremant et intuméscant aquæ eius, *

conturbéntur montes in elatióne eius.

Flúminis rivi lætíficant civitátem Dei, *

sancta tabernácula Altíssimi.

Deus in médio eius, non commovébitur; *

adiuvábit eam Deus mane dilúculo.

Fremuérunt gentes, commóta sunt regna; *

dedit vocem suam, liquefácta est terra.

Dóminus virtútum nobíscum, *

refúgium nobis Deus Iacob.

Veníte et vidéte ópera Dómini, *

quæ pósuit prodígia super terram.

Auferet bella usque ad finem terræ, †

arcum cónteret et confrínget arma *

et scuta combúret igne.

Vacáte et vidéte quóniam ego sum Deus: *

exaltábor in géntibus et exaltábor in terra.

Dóminus virtútum nobíscum, *

refúgium nobis Deus Iacob.

Ant. Dóminus virtútum nobíscum, refúgium nobis Deus Iacob.

Ant. 3 Omnes gentes vénient et adorábunt coram te, Dómine.

Canticum
Hymnus adorationis

Ap 15, 3-4

Magna et mirabília ópera tua, *

Dómine Deus omnípotens;

iustæ et veræ viæ tuæ, *

Rex géntium!

Quis non timébit, Dómine, *

et glorificábit nomen tuum?

Quia solus Sanctus, †

quóniam omnes gentes vénient
et adorábunt in conspéctu tuo, *

quóniam iudícia tua manifestáta sunt.

Ant. Omnes gentes vénient et adorábunt coram te, Dómine.

LECTIO BREVIS

2 Petr 3, 8b-9

Unus dies apud Dóminum sicut mille anni, et mille anni sicut dies unus. Non tardat Dóminus promissiónem, sicut quidam tarditátem exístimant, sed patiénter agit in vos nolens áliquos períre, sed omnes ad pæniténtiam revérti.

RESPONSORIUM BREVE

Veni ad liberándum nos, * Dómine Deus virtútum. Veni.

Osténde fáciem tuam, et salvi érimus. * Dómine Deus virtútum. Glória Patri. Veni.

CANTICUM EVANGELICUM

Ad Magnificat, ant. Ex Ægýpto vocávi Fílium meum: véniet ut salvet pópulum suum.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Ex Ægýpto vocávi Fílium meum: véniet ut salvet pópulum suum.

PRECES

Pastórem et epíscopum animárum nostrárum Christum fidénter invocémus:

Benígne fac, Dómine, in bona voluntáte tua.

Bone Pastor gregis Dei,

veni ad hómines cunctos in tuam Ecclésiam adunándos.

Benígne fac, Dómine, in bona voluntáte tua.

Súbveni, Dómine, peregrinántis tui pópuli pastóribus,

ut gregem tuum sédulo pascant donec vénias.

Benígne fac, Dómine, in bona voluntáte tua.

Elige ex nobis præcónes verbi tui,

ut Evangélium tuum annúntient usque ad extrémum terræ.

Benígne fac, Dómine, in bona voluntáte tua.

Miserére ómnium qui labórant et defíciunt in via,

fac ut amícum invéniant, qui sibi subvéniat.

Benígne fac, Dómine, in bona voluntáte tua.

Osténde glóriam tuam in páscuis cæléstibus,

eis qui vocem tuam in hoc sǽculo audiérunt.

Benígne fac, Dómine, in bona voluntáte tua.

Pater noster.

ORATIO

Excita, quǽsumus, Dómine, poténtiam tuam, et veni, ut, ab imminéntibus peccatórum nostrórum perículis, te mereámur protegénte éripi, te liberánte salvári. Qui vivis et regnas cum Deo Patre in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky