## 14. Decembris 2025

## Dominica Tertia Adventus
hebdomada 3 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

Quæ omnia omittuntur, quando Invitatorium immediate præcedit.

HYMNUS

Vox clara ecce íntonat,

obscúra quæque íncrepat:

procul fugéntur sómnia;

ab æthre Christus prómicat.

Mens iam resúrgat tórpida

quæ sorde exstat sáucia;

sidus refúlget iam novum,

ut tollat omne nóxium.

E sursum Agnus míttitur

laxáre gratis débitum;

omnes pro indulgéntia

vocem demus cum lácrimis,

Secúndo ut cum fúlserit

mundúmque horror cínxerit,

non pro reátu púniat,

sed nos pius tunc prótegat.

Summo Parénti glória

Natóque sit victória,

et Flámini laus débita

per sæculórum sǽcula. Amen.

PSALMODIA

Ant. 1 Véniet Dóminus et non tardábit, ut illúminet abscóndita tenebrárum, et manifestábit se ad omnes gentes, allelúia.

Psalmus 92 (93)
Magnificentia Domini creatoris
Regnavit Dominus, Deus noster omnipotens. Gaudeamus et exsultemus et demus gloriam ei (Ap 19, 6. 7).

Dóminus regnávit! Decórem indútus est; *

indútus est Dóminus, fortitúdine præcínxit se.

Etenim firmávit orbem terræ, *

qui non commovébitur.

Firmáta sedes tua ex tunc, *

a sǽculo tu es.

Elevavérunt flúmina, Dómine, †

elevavérunt flúmina vocem suam, *

elevavérunt flúmina fragórem suum.

Super voces aquárum multárum, †

super poténtes elatiónes maris, *

potens in altis Dóminus.

Testimónia tua credibília facta sunt nimis; *

domum tuam decet sanctitúdo, Dómine,
in longitúdinem diérum.

Ant. Véniet Dóminus et non tardábit, ut illúminet abscóndita tenebrárum, et manifestábit se ad omnes gentes, allelúia.

Ant. 2 Montes et omnes colles humiliabúntur, et erunt prava in dirécta et áspera in vias planas. Veni, Dómine, et noli tardáre, allelúia.

Canticum
Omnis creatura laudet Dominum

Dan 3, 57-88. 56

Laudem dicite Deo nostro, omnes servi eius (Ap 19, 5).

Benedícite, ómnia ópera Dómini, Dómino, *

laudáte et superexaltáte eum in sǽcula.

Benedícite, cæli, Dómino, *

benedícite, ángeli Dómini, Dómino.

Benedícite, aquæ omnes,
quæ super cælos sunt, Dómino, *

benedícat omnis virtus Dómino.

Benedícite, sol et luna, Dómino, *

benedícite, stellæ cæli, Dómino.

Benedícite, omnis imber et ros, Dómino, *

benedícite, omnes venti, Dómino.

Benedícite, ignis et æstus, Dómino, *

benedícite, frigus et æstus, Dómino.

Benedícite, rores et pruína, Dómino, *

benedícite, gelu et frigus, Dómino.

Benedícite, glácies et nives, Dómino, *

benedícite, noctes et dies, Dómino.

Benedícite, lux et ténebræ, Dómino, *

benedícite, fúlgura et nubes, Dómino.

Benedícat terra Dóminum, *

laudet et superexáltet eum in sǽcula.

Benedícite, montes et colles, Dómino, *

benedícite, univérsa germinántia in terra,
Dómino.

Benedícite, mária et flúmina, Dómino, *

benedícite, fontes, Dómino.

Benedícite, cete et ómnia
quæ movéntur in aquis, Dómino, *

benedícite, omnes vólucres cæli, Dómino.

Benedícite, omnes béstiæ et pécora, Dómino, *

benedícite, fílii hóminum, Dómino.

Bénedic, Israel, Dómino, *

laudáte et superexaltáte eum in sǽcula.

Benedícite, sacerdótes Dómini, Dómino, *

benedícite, servi Dómini, Dómino.

Benedícite, spíritus et ánimæ iustórum, Dómino, *

benedícite, sancti et húmiles corde, Dómino.

Benedícite, Ananía, Azaría, Mísael, Dómino, *

laudáte et superexaltáte eum in sǽcula.

Benedicámus
Patrem et Fílium cum Sancto Spíritu; *

laudémus et superexaltémus eum in sǽcula.

Benedíctus es in firmaménto cæli *

et laudábilis et gloriósus in sǽcula.

In fine huius cantici non dicitur Glória Patri.

Ant. Montes et omnes colles humiliabúntur, et erunt prava in dirécta et áspera in vias planas. Veni, Dómine, et noli tardáre, allelúia.

Ant. 3 Dabo in Sion salútem, et in Ierúsalem glóriam meam, allelúia.

Psalmus 148
Præconium Domini creatoris
Sedenti super thronum et Agno benedictio et honor et gloria et potestas in sæcula sæculorum (Ap 5, 13).

Laudáte Dóminum de cælis, *

laudáte eum in excélsis.

Laudáte eum, omnes ángeli eius, *

laudáte eum, omnes virtútes eius.

Laudáte eum, sol et luna, *

laudáte eum, omnes stellæ lucéntes.

Laudáte eum, cæli cælórum, *

et aquæ omnes, quæ super cælos sunt.

Laudent nomen Dómini, *

quia ipse mandávit, et creáta sunt;

státuit ea in ætérnum et in sǽculum sǽculi *

præcéptum pósuit, et non præteríbit.

Laudáte Dóminum de terra, *

dracónes et omnes abýssi,

ignis, grando, nix, fumus, *

spíritus procellárum, qui facit verbum eius,

montes et omnes colles, *

ligna fructífera et omnes cedri,

béstiæ et univérsa pécora, *

serpéntes et vólucres pennátæ.

Reges terræ et omnes pópuli, *

príncipes et omnes iúdices terræ,

iúvenes et vírgines, *

senes cum iunióribus,

laudent nomen Dómini, *

quia exaltátum est nomen eius solíus.

Magnificéntia eius super cælum et terram, *

et exaltávit cornu pópuli sui.

Hymnus ómnibus sanctis eius, *

fíliis Israel, pópulo, qui propínquus est ei.

Ant. Dabo in Sion salútem, et in Ierúsalem glóriam meam, allelúia.

LECTIO BREVIS

Rom 13, 11-12

Hora est iam vos de somno súrgere, nunc enim própior est nobis salus quam cum credídimus. Nox procéssit, dies autem appropiávit. Abiciámus ergo ópera tenebrárum et induámur arma lucis.

RESPONSORIUM BREVE

Christe, Fili Dei vivi, * Miserére nobis. Christe.

Qui ventúrus es in mundum. * Miserére nobis. Glória Patri. Christe.

CANTICUM EVANGELICUM

Ad Benedictus, ant. Ioánnes cum audísset in vínculis ópera Christi, mittens duos ex discípulis suis, ait illi: Tu es qui ventúrus es, an álium exspectámus?

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Ad Benedictus, ant. Ioánnes cum audísset in vínculis ópera Christi, mittens duos ex discípulis suis, ait illi: Tu es qui ventúrus es, an álium exspectámus?

PRECES

Deum Patrem, qui nobis grátiam exspectándi revelatiónem Dómini nostri Iesu Christi benígne largítur, orémus dicéntes:

Osténde nobis, Dómine, misericórdiam tuam.

Spíritum nostrum, Dómine, et ánimam et corpus sanctífica,

et irreprehensíbiles nos serva in Fílii tui advéntum.

Osténde nobis, Dómine, misericórdiam tuam.

Fac nos hac die sancte ambuláre,

atque iuste ac pie in hoc sǽculo vívere.

Osténde nobis, Dómine, misericórdiam tuam.

Da nobis Dóminum nostrum Iesum Christum indúere,

et Spíritu Sancto impléri.

Osténde nobis, Dómine, misericórdiam tuam.

Concéde ut vígiles maneámus, Dómine,

usque ad Fílii tui manifestatiónem gloriósam.

Osténde nobis, Dómine, misericórdiam tuam.

Pater noster.

ORATIO

Deus, qui cónspicis pópulum tuum nativitátis domínicæ festivitátem fidéliter exspectáre, præsta, quǽsumus, ut valeámus ad tantæ salútis gáudia perveníre, et ea votis sollémnibus álacri semper lætítia celebráre. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky