## 16. Iulii 2025

## Beatæ Mariæ Virginis de Monte Carmelo
memoria ad libitum

Sacris Scripturis celebratur pulchritudo Carmeli, ubi Elias propheta defendebat puritatem fidei Israel in Deo viventi. Sǽculo XII, quidam eremitæ in eodem monte secesserunt, postea Ordinem constituerunt, ad vitam contemplativam ducendam sub patrocinio sanctæ Dei Genetricis Mariæ.
Communia Beatæ Mariæ Virginis (delectum est in memoriis partes aliquas de feria sumere secundum Institutionem generalem de Liturgia horarum).

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

Quæ omnia omittuntur, quando Invitatorium immediate præcedit.

HYMNUS

Nox et tenébræ et núbila,

confúsa mundi et túrbida,

lux intrat, albéscit polus:

Christus venit; discédite.

Calígo terræ scínditur

percússa solis spículo,

rebúsque iam color redit

vultu niténtis síderis.

Sic nostra mox obscúritas

fraudísque pectus cónscium,

ruptis retéctum núbibus,

regnánte palléscet Deo.

Te, Christe, solum nóvimus,

te mente pura et símplici

rogáre curváto genu

flendo et canéndo díscimus.

Inténde nostris sénsibus

vitámque totam díspice:

sunt multa fucis íllita

quæ luce purgéntur tua.

Sit, Christe, rex piíssime,

tibi Patríque glória

cum Spíritu Paráclito,

in sempitérna sǽcula. Amen.

PSALMODIA

Ant. 1 Lætífica ánimam servi tui: ad te, Dómine, ánimam meam levávi.

Psalmus 85 (86)
Pauperis in rebus adversis oratio
Benedictus Deus, qui consolatur nos in omni tribulatione nostra (2 Cor 1, 3. 4).

Inclína, Dómine, aurem tuam et exáudi me, *

quóniam inops et pauper sum ego.

Custódi ánimam meam, quóniam sanctus sum; *

salvum fac servum tuum, Deus meus,
sperántem in te.

Miserére mei, Dómine, *

quóniam ad te clamávi tota die.

Lætífica ánimam servi tui, *

quóniam ad te, Dómine, ánimam meam levávi.

Quóniam tu, Dómine, suávis et mitis *

et multæ misericórdiæ ómnibus invocántibus te.

Auribus pércipe, Dómine, oratiónem meam *

et inténde voci deprecatiónis meæ.

In die tribulatiónis meæ clamávi ad te, *

quia exáudies me.

Non est símilis tui in diis, Dómine, *

et nihil sicut ópera tua.

Omnes gentes, quascúmque fecísti, vénient †

et adorábunt coram te, Dómine, *

et glorificábunt nomen tuum,

quóniam magnus es tu et fáciens mirabília: *

tu es Deus solus.

Doce me, Dómine, viam tuam, *

et ingrédiar in veritáte tua;

simplex fac cor meum, *

ut tímeat nomen tuum.

Confitébor tibi, Dómine Deus meus,
in toto corde meo *

et glorificábo nomen tuum in ætérnum,

quia misericórdia tua magna est super me, *

et eruísti ánimam meam ex inférno inferióri.

Deus, supérbi insurrexérunt super me, †

et synagóga poténtium
quæsiérunt ánimam meam, *

et non proposuérunt te in conspéctu suo.

Et tu, Dómine, Deus miserátor et miséricors, *

pátiens et multæ misericórdiæ et veritátis,

réspice in me et miserére mei; †

da fortitúdinem tuam púero tuo *

et salvum fac fílium ancíllæ tuæ.

Fac mecum signum in bonum, †

ut vídeant, qui odérunt me, et confundántur, *

quóniam tu, Dómine, adiuvísti me
et consolátus es me.

Ant. Lætífica ánimam servi tui: ad te, Dómine, ánimam meam levávi.

Ant. 2 Beátus vir qui ámbulat in iustítia et lóquitur veritátem.

Canticum
Deus iudicabit in iustitia

Is 33, 13-16

Vobis est repromissio et filiis vestris et omnibus, qui longe sunt (Act 2, 39).

Audíte, qui longe estis, quæ fécerim, *

et cognóscite, vicíni, fortitúdinem meam.

Contérriti sunt in Sion peccatóres, *

possédit tremor ímpios.

Quis póterit habitáre de vobis
cum igne devoránte? *

Quis habitábit ex vobis
cum ardóribus sempitérnis?

Qui ámbulat in iustítiis *

et lóquitur æquitátes,

qui réicit lucra ex rapínis *

et éxcutit manus suas, ne múnera accípiat,

qui obtúrat aures suas, ne áudiat sánguinem, *

et claudit óculos suos, ne vídeat malum:

iste in excélsis habitábit, *

muniménta saxórum refúgium eius;

panis ei datus est, *

aquæ eius fidéles sunt.

Ant. Beátus vir qui ámbulat in iustítia et lóquitur veritátem.

Ant. 3 Iubiláte in conspéctu regis Dómini.

Psalmus 97 (98)
Dominus victor in iudicio
Hic psalmus priorem Domini adventum significat et fidem omnium gentium (S. Athanasius).

Cantáte Dómino cánticum novum, *

quia mirabília fecit.

Salvávit sibi déxtera eius, *

et bráchium sanctum eius.

Notum fecit Dóminus salutáre suum, *

in conspéctu géntium revelávit iustítiam suam.

Recordátus est misericórdiæ suæ *

et veritátis suæ dómui Israel.

Vidérunt omnes términi terræ *

salutáre Dei nostri.

Iubiláte Deo, omnis terra, *

erúmpite, exsultáte et psállite.

Psállite Dómino in cíthara, *

in cíthara et voce psalmi;

in tubis ductílibus et voce tubæ córneæ, *

iubiláte in conspéctu regis Dómini.

Sonet mare et plenitúdo eius, *

orbis terrárum, et qui hábitant in eo.

Flúmina plaudent manu, †

simul montes exsultábunt a conspéctu Dómini, *

quóniam venit iudicáre terram.

Iudicábit orbem terrárum in iustítia *

et pópulos in æquitáte.

Ant. Iubiláte in conspéctu regis Dómini.

LECTIO BREVIS

Iob 1, 21; 2, 10b

Nudus egréssus sum de útero matris meæ et nudus revértar illuc. Dóminus dedit, Dóminus ábstulit; sicut Dómino plácuit, ita factum est: sit nomen Dómini benedíctum. Si bona suscépimus de manu Dei, mala quare non suscipiámus?

RESPONSORIUM BREVE

Inclína cor meum, Deus, * In testimónia tua. Inclína.

In via tua vivífica me. * In testimónia tua. Glória Patri. Inclína.

CANTICUM EVANGELICUM

Ad Benedictus, ant. Quæsívi sapiéntiam palam in oratióne mea, et efflóruit tamquam præcox uva.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Ad Benedictus, ant. Quæsívi sapiéntiam palam in oratióne mea, et efflóruit tamquam præcox uva.

PRECES

Christum, qui nutrit et fovet Ecclésiam pro qua seípsum trádidit, hac deprecatióne rogémus:

Réspice Ecclésiam tuam, Dómine.

Pastor Ecclésiæ tuæ, benedíctus es, qui nobis hódie tríbuis lucem et vitam,

nos gratos redde pro múnere tam iucúndo.

Réspice Ecclésiam tuam, Dómine.

Gregem tuum misericórditer réspice, quem in tuo nómine congregásti,

ne quis péreat eórum, quos Pater dedit tibi.

Réspice Ecclésiam tuam, Dómine.

Ecclésiam tuam duc in via mandatórum tuórum,

fidélem tibi Spíritus Sanctus eam effíciat.

Réspice Ecclésiam tuam, Dómine.

Ecclésiam ad mensam verbi tui panísque vivífica,

ut in fortitúdine huius cibi te læta sequátur.

Réspice Ecclésiam tuam, Dómine.

Pater noster.

ORATIO

Adiuvet nos, quǽsumus, Dómine, gloriósæ Vírginis Maríæ intercéssio veneránda, ut, eius muníti præsídiis, ad montem, qui Christus est, perveníre valeámus. Qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky