## 6. Iunii 2025

## S. Norberti, episcopi
memoria ad libitum

Natus est circa annum 1080 in regione Rhenana. Canonicus Ecclesiæ Xantensis, a vita mundana conversus, amplectitur vitam regularem et sacerdotio initiatur anno 1115. Vitam apostolicam aggressus, prædicationis munus suscepit, præsertim in Gallia et in Germania. Sociis sibi adscitis, fundamenta iecit Ordinis Præmonstratensis ac nonnulla fundavit monasteria. Archiepiscopus Magdeburgensis electus anno 1126, vitam christianam reformavit et fidem ad gentes ethnicas viciniores extendit. Mortuus est anno 1134.
Communia pastorum: pro episcopo (delectum est in memoriis partes aliquas de feria sumere secundum Institutionem generalem de Liturgia horarum).

Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Veni, creátor Spíritus,

mentes tuórum vísita,

imple supérna grátia,

quæ tu creásti, péctora.

Qui díceris Paráclitus,

donum Dei altíssimi,

fons vivus, ignis, cáritas

et spiritális únctio.

Tu septifórmis múnere,

dextræ Dei tu dígitus,

tu rite promíssum Patris

sermóne ditans gúttura.

Accénde lumen sénsibus,

infúnde amórem córdibus,

infírma nostri córporis,

virtúte firmans pérpeti.

Hostem repéllas lóngius

pacémque dones prótinus;

ductóre sic te prǽvio

vitémus omne nóxium.

Per te sciámus da Patrem

noscámus atque Fílium,

te utriúsque Spíritum

credámus omni témpore. Amen.

PSALMODIA

Ant. 1 Ego Dóminus salvans te et redémptor tuus, allelúia.

Psalmus 134 (135)
Laus Domini mirabilia operantis
Populus in acquisitionem … annuntiate virtutes eius qui de tenebris vos vocavit in admirabile lumen suum (Cf. 1 Petr 2, 9).
I

Laudáte nomen Dómini, *

laudáte, servi Dómini,

qui statis in domo Dómini, *

in átriis domus Dei nostri.

Laudáte Dóminum, quia bonus Dóminus; *

psállite nómini eius, quóniam suáve.

Quóniam Iacob elégit sibi Dóminus, *

Israel in pecúlium sibi.

Quia ego cognóvi quod magnus est Dóminus *

et Deus noster præ ómnibus diis.

Omnia, quæcúmque vóluit, †

Dóminus fecit in cælo et in terra, *

in mari et in ómnibus abýssis.

Addúcens nubes ab extrémo terræ, †

fúlgura in plúviam facit, *

prodúcit ventos de thesáuris suis.

Qui percússit primogénita Ægýpti *

ab hómine usque ad pecus.

Misit signa et prodígia in médio tui, Ægýpte, *

in pharaónem et in omnes servos eius.

Qui percússit gentes multas *

et occídit reges fortes:

Sehon regem Amorræórum
et Og regem Basan *

et ómnia regna Chánaan.

Et dedit terram eórum hereditátem, *

hereditátem Israel pópulo suo.

Ant. Ego Dóminus salvans te et redémptor tuus, allelúia.

Ant. 2 Benedíctum quod venit regnum patris nostri David, allelúia.

II

Dómine, nomen tuum in ætérnum; *

Dómine, memoriále tuum
in generatiónem et generatiónem.

Quia iudicábit Dóminus pópulum suum *

et servórum suórum miserébitur.

Simulácra géntium argéntum et aurum, *

ópera mánuum hóminum:

os habent et non loquéntur; *

óculos habent et non vidébunt;

aures habent et non áudient; *

neque enim est spíritus in ore ipsórum.

Símiles illis erunt, qui fáciunt ea, *

et omnes, qui confídunt in eis.

Domus Israel, benedícite Dómino; *

domus Aaron, benedícite Dómino;

domus Levi, benedícite Dómino; *

qui timétis Dóminum, benedícite Dómino.

Benedíctus Dóminus ex Sion, *

qui hábitat in Ierúsalem.

Ant. Benedíctum quod venit regnum patris nostri David, allelúia.

Ant. 3 Cantémus Dómino: glorióse enim magnificátus est, allelúia.

Canticum
Hymnus adorationis

Ap 15, 3-4

Magna et mirabília ópera tua, *

Dómine Deus omnípotens;

iustæ et veræ viæ tuæ, *

Rex géntium!

Quis non timébit, Dómine, *

et glorificábit nomen tuum?

Quia solus Sanctus, †

quóniam omnes gentes vénient
et adorábunt in conspéctu tuo, *

quóniam iudícia tua manifestáta sunt.

Ant. Cantémus Dómino: glorióse enim magnificátus est, allelúia.

LECTIO BREVIS

Gal 5, 16. 22. 23a. 25

Spíritu ambuláte et concupiscéntiam carnis ne perfecéritis. Fructus Spíritus est cáritas, gáudium, pax, longanímitas, benígnitas, bónitas, fides, mansuetúdo, continéntia. Si vívimus Spíritu, Spíritu et ambulémus.

RESPONSORIUM BREVE

Spíritus Paráclitus, * Allelúia, allelúia. Spíritus.

Docébit vos ómnia. * Allelúia, allelúia. Glória Patri. Spíritus.

CANTICUM EVANGELICUM

Ad Magnificat, ant. Omnes erant perseverántes unanímiter in oratióne cum María, matre Iesu, allelúia.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Omnes erant perseverántes unanímiter in oratióne cum María, matre Iesu, allelúia.

PRECES

Benedicámus Patrem, qui in natiónes grátiam Spíritus effúdit, et ab eo petámus, ut in dies abúndet:

Diffundátur, Dómine, grátia Spíritus Sancti.

Dómine, qui dedísti Eléctum tuum in lucem géntium,

áperi óculos cæcórum, et educ de domo cárceris sedéntes in ténebris.

Diffundátur, Dómine, grátia Spíritus Sancti.

Qui Spíritus Sancti virtúte Christum in ministérium salútis unxísti,

præsta, ut íterum pertránseat in mundo, benefaciéndo et sanándo omnes.

Diffundátur, Dómine, grátia Spíritus Sancti.

Mitte Spíritum tuum, lumen córdium,

ut dúbios in fide confírmet.

Diffundátur, Dómine, grátia Spíritus Sancti.

Mitte Spíritum tuum, réquiem in labóre,

ut fatigátos súblevet et ánimo fractos.

Diffundátur, Dómine, grátia Spíritus Sancti.

Spem defunctórum adímple,

ut in advéntu Christi resurrectiónem assequántur.

Diffundátur, Dómine, grátia Spíritus Sancti.

Pater noster.

ORATIO

Deus, qui beátum Norbértum epíscopum Ecclésiæ tuæ oratióne ac pastoráli zelo minístrum exímium effecísti, præsta, quǽsumus, ut, eius interveniénte suffrágio, fidélium grex pastóres iuxta cor tuum et salutária páscua semper invéniat. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky