## 6. Aprilis 2025

## Dominica Quinta Quadragesimæ
hebdomada 1 psalterii

I Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat.

HYMNUS

Audi, benígne Cónditor,

nostras preces cum flétibus,

sacráta in abstinéntia

fusas quadragenária.

Scrutátor alme córdium,

infírma tu scis vírium;

ad te revérsis éxhibe

remissiónis grátiam.

Multum quidem peccávimus,

sed parce confiténtibus,

tuíque laude nóminis

confer medélam lánguidis.

Sic corpus extra cónteri

dona per abstinéntiam,

ieiúnet ut mens sóbria

a labe prorsus críminum.

Præsta, beáta Trínitas,

concéde, simplex Unitas,

ut fructuósa sint tuis

hæc parcitátis múnera. Amen.

PSALMODIA

Ant. 1 Dabo legem meam in corde eórum, et ego ero eis in Deum, et ipsi erunt mihi in pópulum.

Psalmus 140 (141), 1-9
In periculis oratio
Et ascendit fumus incensorum de orationibus sanctorum de manu angeli coram Deo (Ap 8, 4).

Dómine, clamávi ad te, ad me festína; *

inténde voci meæ, cum clamo ad te.

Dirigátur orátio mea
sicut incénsum in conspéctu tuo, *

elevátio mánuum meárum
ut sacrifícium vespertínum.

Pone, Dómine, custódiam ori meo *

et vigíliam ad óstium labiórum meórum.

Non declínes cor meum in verbum malítiæ *

ad machinándas machinatiónes in impietáte

cum homínibus operántibus iniquitátem; *

et non cómedam ex delíciis eórum.

Percútiat me iustus in misericórdia
et íncrepet me; †

óleum autem peccatóris
non impínguet caput meum, *

quóniam adhuc et orátio mea in malítiis eórum.

Deiécti in manus duras iúdicum eórum, *

áudient verba mea, quóniam suávia erant.

Sicut frusta dolántis et dirumpéntis in terra, *

dissipáta sunt ossa eórum ad fauces inférni.

Quia ad te, Dómine, Dómine, óculi mei; *

ad te confúgi, non effúndas ánimam meam.

Custódi me a láqueo, quem statuérunt mihi, *

et a scándalis operántium iniquitátem.

Ant. Dabo legem meam in corde eórum, et ego ero eis in Deum, et ipsi erunt mihi in pópulum.

Ant. 2 Exístimo ómnia detriméntum esse, propter eminéntem sciéntiam Iesu Christi Dómini mei.

Psalmus 141 (142)
Tu es refugium meum
Hæc omnia in Domino tempore passionis impleta sunt (S. Hilarius).

Voce mea ad Dóminum clamo, *

voce mea ad Dóminum déprecor;

effúndo in conspéctu eius
lamentatiónem meam, *

et tribulatiónem meam
ante ipsum pronúntio.

Cum déficit in me spíritus meus, *

tu nosti sémitas meas.

In via, qua ambulábam, *

abscondérunt láqueum mihi.

Considerábam ad déxteram et vidébam, *

et non erat qui cognósceret me.

Périit fuga a me, *

et non est qui requírat ánimam meam.

Clamávi ad te, Dómine; †

dixi: « Tu es refúgium meum, *

pórtio mea in terra vivéntium.

Inténde ad deprecatiónem meam, *

quia humiliátus sum nimis.

Líbera me a persequéntibus me, *

quia confortáti sunt super me.

Educ de custódia ánimam meam *

ad confiténdum nómini tuo;

me circúmdabunt iusti, *

cum retribúeris mihi ».

Ant. Exístimo ómnia detriméntum esse, propter eminéntem sciéntiam Iesu Christi Dómini mei.

Ant. 3 Cum esset Fílius Dei, dídicit ex iis quæ passus est obœdiéntiam.

Canticum
De Christo, servo Dei

Phil 2, 6-11

Christus Iesus, cum in forma Dei esset, *

non rapínam arbitrátus est esse se æquálem Deo,

sed semetípsum exinanívit
formam servi accípiens, †

in similitúdinem hóminum factus; *

et hábitu invéntus ut homo,

humiliávit semetípsum †

factus obœ́diens usque ad mortem, *

mortem autem crucis.

Propter quod et Deus illum exaltávit †

et donávit illi nomen, *

quod est super omne nomen,

ut in nómine Iesu omne genu flectátur *

cæléstium et terréstrium et infernórum

et omnis lingua confiteátur: *

« Dóminus Iesus Christus! »,
in glóriam Dei Patris.

Ant. Cum esset Fílius Dei, dídicit ex iis quæ passus est obœdiéntiam.

LECTIO BREVIS

1 Petr 1, 18-21

Scitóte quod non corruptibílibus argénto vel auro redémpti estis de vana vestra conversatióne a pátribus trádita, sed pretióso sánguine quasi Agni incontamináti et immaculáti Christi, præcógniti quidem ante constitutiónem mundi, manifestáti autem novíssimis tempóribus propter vos, qui per ipsum fidéles estis in Deum, qui suscitávit eum a mórtuis et dedit ei glóriam, ut fides vestra et spes esset in Deum.

RESPONSORIUM BREVE

Atténde, Dómine, et miserére, * Quia peccávimus tibi. Atténde.

Exáudi, Christe, supplicántum preces. * Quia peccávimus tibi. Glória Patri. Atténde.

CANTICUM EVANGELICUM

Ad Magnificat, ant. Iesus inclínans se deórsum dígito scribébat in terra. Qui sine peccáto est vestrum, primus in illam lápidem mittat.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Iesus inclínans se deórsum dígito scribébat in terra. Qui sine peccáto est vestrum, primus in illam lápidem mittat.

PRECES

Christum Dóminum glorificémus, qui magíster, exémplar et frater factus est noster. Ei supplicémus, dicéntes:

Pópulum tuum vivífica, Dómine.

Christe, qui per ómnia nobis assimilátus es absque peccáto, da ut sciámus cum gaudéntibus gaudére et cum fléntibus flere,

ut cáritas nostra magis in dies abúndet.

Pópulum tuum vivífica, Dómine.

Concéde nobis tibi esuriénti ministráre in esuriéntibus,

et tibi sitiénti in sitiéntibus.

Pópulum tuum vivífica, Dómine.

Qui Lázarum a somno mortis excitásti,

fac ut, qui ex peccáto mórtui sunt, per fidem et pæniténtiam rédeant ad vitam.

Pópulum tuum vivífica, Dómine.

Fac ut multi vestígia tua impénsius atque perféctius sequántur,

exémplo beátæ Maríæ Vírginis atque sanctórum.

Pópulum tuum vivífica, Dómine.

Præsta, ut in glória tua defúncti resúrgant,

ac tuo in ætérnum fruántur amóre.

Pópulum tuum vivífica, Dómine.

Pater noster.

ORATIO

Quǽsumus, Dómine Deus noster, ut in illa caritáte, qua Fílius tuus díligens mundum morti se trádidit, inveniámur ipsi, te opitulánte, alácriter ambulántes. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky