## 5. Ianuarii 2025

## DOMINICA II POST NATIVITATEM

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

Quæ omnia omittuntur, quando Invitatorium immediate præcedit.

HYMNUS

A solis ortus cárdine

adúsque terræ límitem

Christum canámus príncipem,

natum María Vírgine.

Beátus auctor sǽculi

servíle corpus índuit,

ut carne carnem líberans

non pérderet quod cóndidit.

Clausæ paréntis víscera

cæléstis intrat grátia;

venter puéllæ báiulat

secréta quæ non nóverat.

Domus pudíci péctoris

templum repénte fit Dei;

intácta nésciens virum

verbo concépit Fílium.

Eníxa est puérpera

quem Gábriel prædíxerat,

quem matris alvo géstiens

clausus Ioánnes sénserat.

Feno iacére pértulit,

præsépe non abhórruit,

parvóque lacte pastus est

per quem nec ales ésurit.

Gaudet chorus cæléstium

et ángeli canunt Deum,

palámque fit pastóribus

pastor, creátor ómnium.

Iesu, tibi sit glória,

qui natus es de Vírgine,

cum Patre et almo Spíritu,

in sempitérna sǽcula. Amen.

PSALMODIA

Ant. 1 Lux orta est iusto, quia ómnium natus est Salvátor, allelúia.

Psalmus 117 (118)
Vox iubilationis et salutis
Hic est lapis, qui reprobatus est a vobis ædificatoribus, qui factus est in caput anguli (Act 4, 11).

Confitémini Dómino, quóniam bonus, *

quóniam in sǽculum misericórdia eius.

Dicat nunc Israel, quóniam bonus, *

quóniam in sǽculum misericórdia eius.

Dicat nunc domus Aaron, *

quóniam in sǽculum misericórdia eius.

Dicant nunc, qui timent Dóminum, *

quóniam in sǽculum misericórdia eius.

De tribulatióne invocávi Dóminum, *

et exaudívit me edúcens in latitúdinem Dóminus.

Dóminus mecum, *

non timébo, quid fáciat mihi homo.

Dóminus mecum adiútor meus, *

et ego despíciam inimícos meos.

Bonum est confúgere ad Dóminum *

quam confídere in hómine.

Bonum est confúgere ad Dóminum *

quam confídere in princípibus.

Omnes gentes circuiérunt me, *

et in nómine Dómini excídi eos.

Circumdántes circumdedérunt me, *

et in nómine Dómini excídi eos.

Circumdedérunt me sicut apes †

et exarsérunt sicut ignis in spinis, *

et in nómine Dómini excídi eos.

Impelléntes impulérunt me, ut cáderem, *

et Dóminus adiúvit me.

Fortitúdo mea et laus mea Dóminus *

et factus est mihi in salútem.

Vox iubilatiónis et salútis *

in tabernáculis iustórum:

« Déxtera Dómini fecit virtútem! †

Déxtera Dómini exaltávit me; *

déxtera Dómini fecit virtútem! »

Non móriar, sed vivam *

et narrábo ópera Dómini.

Castígans castigávit me Dóminus *

et morti non trádidit me.

Aperíte mihi portas iustítiæ; *

ingréssus in eas confitébor Dómino.

Hæc porta Dómini; *

iusti intrábunt in eam.

Confitébor tibi, quóniam exaudísti me *

et factus es mihi in salútem.

Lápidem, quem reprobavérunt ædificántes, *

hic factus est in caput ánguli;

a Dómino factum est istud *

et est mirábile in óculis nostris.

Hæc est dies, quam fecit Dóminus: *

exsultémus et lætémur in ea.

O Dómine, salvum me fac; *

o Dómine, da prosperitátem!

Benedíctus, qui venit in nómine Dómini. *

Benedícimus vobis de domo Dómini.

Deus Dóminus et illúxit nobis. *

Instrúite sollemnitátem in ramis condénsis
usque ad córnua altáris.

Deus meus es tu, et confitébor tibi, *

Deus meus, et exaltábo te.

Confitémini Dómino, quóniam bonus, *

quóniam in sǽculum misericórdia eius.

Ant. Lux orta est iusto, quia ómnium natus est Salvátor, allelúia.

Ant. 2 Hymnum dicámus Dómino Deo nostro.

Canticum
Omnis creatura laudet Dominum

Dan 3, 52-57

Creator … est benedictus in sæcula (Rom 1, 25).

Benedíctus es, Dómine Deus patrum nostrórum, *

et laudábilis et superexaltátus in sǽcula;

et benedíctum nomen glóriæ tuæ sanctum *

et superlaudábile et superexaltátum in sǽcula.

Benedíctus es in templo sanctæ glóriæ tuæ *

et superlaudábilis et supergloriósus in sǽcula.

Benedíctus es in throno regni tui *

et superlaudábilis et superexaltátus in sǽcula.

Benedíctus es, qui intuéris abýssos †

sedens super chérubim, *

et laudábilis et superexaltátus in sǽcula.

Benedíctus es in firmaménto cæli *

et laudábilis et gloriósus in sǽcula.

Benedícite, ómnia ópera Dómini, Dómino, *

laudáte et superexaltáte eum in sǽcula.

Ant. Hymnum dicámus Dómino Deo nostro.

Ant. 3 Pópulus géntium, qui sedébat in ténebris, vidit lucem magnam.

Psalmus 150
Laudate Dominum
Psallite spiritu, psallite et mente, hoc est: glorificate Deum et anima et corpore vestro (Hesychius).

Laudáte Dóminum in sanctuário eius, *

laudáte eum in firmaménto virtútis eius.

Laudáte eum in magnálibus eius, *

laudáte eum secúndum multitúdinem
magnitúdinis eius.

Laudáte eum in sono tubæ, *

laudáte eum in psaltério et cíthara,

laudáte eum in týmpano et choro, *

laudáte eum in chordis et órgano,

laudáte eum in cýmbalis benesonántibus, †

laudáte eum in cýmbalis iubilatiónis: *

omne quod spirat, laudet Dóminum.

Ant. Pópulus géntium, qui sedébat in ténebris, vidit lucem magnam.

LECTIO BREVIS

Hebr 1, 1-2

Multifáriam et multis modis olim Deus locútus pátribus in prophétis, in novíssimis his diébus locútus est nobis in Fílio, quem constítuit herédem universórum, per quem fecit et sǽcula.

RESPONSORIUM BREVE

Christe, Fili Dei vivi, * Miserére nobis. Christe.

Qui natus es de María Vírgine. * Miserére nobis. Glória Patri. Christe.

CANTICUM EVANGELICUM

Ad Benedictus, ant. Virgo semper fidélis, et si Verbum génuit incarnátum, virgo mansit et post partum, quam laudántes omnes dícimus: Benedícta tu in muliéribus.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Ad Benedictus, ant. Virgo semper fidélis, et si Verbum génuit incarnátum, virgo mansit et post partum, quam laudántes omnes dícimus: Benedícta tu in muliéribus.

PRECES

Dignis láudibus Verbum Dei celebrémus, ante sǽcula exsístens et in témpore nobis natum. Iucúnde acclamémus, dicéntes:

Exsúltet terra, quia venísti.

Christe, Verbum ætérnum, qui, in terram descéndens, exsultatiónis rore eam perfudísti,

lætífica cor nostrum grátiæ tuæ visitatióne contínua.

Exsúltet terra, quia venísti.

Salvátor noster, qui in nativitáte tua, fidelitátem Dei nobis ostendísti,

concéde nos plena fide promissiónes baptismáles serváre.

Exsúltet terra, quia venísti.

Rex cæli et terræ, qui pacem homínibus ab ángelis nuntiári fecísti,

vitam nostram in tua pace consérva.

Exsúltet terra, quia venísti.

Dómine, qui venísti ut esses vitis vera, nobis fructum vitæ prodúcens,

fac nos iúgiter pálmites in te manéntes, ne simus infructuósi.

Exsúltet terra, quia venísti.

Pater noster.

ORATIO

Omnípotens sempitérne Deus, fidélium splendor animárum, dignáre mundum glória tua implére benígnus, et cunctis pópulis appáre per tui lúminis claritátem. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky