## 30. Aprilis 2025

## S. Pii V, papæ
memoria ad libitum

Natus est prope Alexandriam, in Italia, anno 1504. Inter Fratres Prædicatores adscriptus, theologiam docuit. Episcopus et cardinalis creatus, ad Petri cathedram evectus est anno 1566. Reformationem Ecclesiæ, a concilio Tridentino incœptam, strenue prosecutus est, propagationem fidei promovit et divinum cultum instauravit. Mortuus est die 1 maii anni 1572.
Communia pastorum: pro papa (delectum est in memoriis partes aliquas de feria sumere secundum Institutionem generalem de Liturgia horarum).

Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Ad cenam Agni próvidi,

stolis salútis cándidi,

post tránsitum maris Rubri

Christo canámus príncipi.

Cuius corpus sanctíssimum

in ara crucis tórridum,

sed et cruórem róseum

gustándo, Deo vívimus.

Protécti paschæ véspero

a devastánte ángelo,

de Pharaónis áspero

sumus erépti império.

Iam pascha nostrum Christus est,

agnus occísus ínnocens;

sinceritátis ázyma

qui carnem suam óbtulit.

O vera, digna hóstia,

per quam frangúntur tártara,

captíva plebs redímitur,

reddúntur vitæ prǽmia!

Consúrgit Christus túmulo,

victor redit de bárathro,

tyránnum trudens vínculo

et paradísum réserans.

Esto perénne méntibus

paschále, Iesu, gáudium

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

Vel ad libitum in feriis post octavam Paschæ:

O rex ætérne, Dómine,

semper cum Patre Fílius,

iuxta tuam imáginem

Adam plasmásti hóminem.

Quem diábolus decéperat

hostis humáni géneris,

eius et formam córporis

sumpsísti tu de Vírgine,

Ut nos Deo coniúngeres

per carnis contubérnium,

datúrus in baptísmate,

Redémptor, indulgéntiam.

Tu crucem propter hóminem

suscípere dignátus es;

dedísti tuum sánguinem

nostræ salútis prétium.

Tu surrexísti, glóriam

a Patre sumens débitam;

per te et nos resúrgere

devóta mente crédimus.

Esto perénne méntibus

paschále, Iesu, gáudium,

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

PSALMODIA

Ant. 1 Non turbétur cor vestrum; tantum in me crédite, allelúia.

Psalmus 61 (62)
Pax in Deo
Deus spei repleat vos omni pace in credendo (Rom 15, 13).

In Deo tantum quiésce, ánima mea, *

ab ipso enim salutáre meum.

Verúmtamen ipse refúgium meum
et salutáre meum, *

præsídium meum, non movébor ámplius.

Quoúsque irrúitis in hóminem, †

contúnditis univérsi vos *

tamquam paríetem inclinátum
et macériam depúlsam?

Verúmtamen de excélso suo cogitavérunt
depéllere; †

delectabántur mendácio. *

Ore suo benedicébant et corde suo maledicébant.

In Deo tantum quiésce, ánima mea, *

quóniam ab ipso patiéntia mea.

Verúmtamen ipse Deus meus et salutáre meum, *

præsídium meum, non movébor.

In Deo salutáre meum et glória mea; *

Deus fortitúdinis meæ,
et refúgium meum in Deo est.

Speráte in eo, omnis congregátio pópuli, †

effúndite coram illo corda vestra; *

Deus refúgium nobis.

Verúmtamen vánitas fílii Adam, *

mendácium fílii hóminum.

In statéram si conscéndant, *

super fumum leves sunt omnes.

Nolíte speráre in violéntia †

et in rapína nolíte décipi; *

divítiæ si áffluant, nolíte cor appónere.

Semel locútus est Deus, *

duo hæc audívi:

quia potéstas Deo est, †

et tibi, Dómine, misericórdia; *

quia tu reddes unicuíque iuxta ópera sua.

Ant. Non turbétur cor vestrum; tantum in me crédite, allelúia.

Ant. 2 Confiteántur tibi pópuli, Deus, exsúltent in salutári tuo, allelúia.

Psalmus 66 (67)
Omnes gentes Domino confiteantur
Notum sit vobis quoniam gentibus missum est hoc salutare Dei (Act 28, 28).

Deus misereátur nostri et benedícat nobis; *

illúminet vultum suum super nos,

ut cognoscátur in terra via tua, *

in ómnibus géntibus salutáre tuum.

Confiteántur tibi pópuli, Deus; *

confiteántur tibi pópuli omnes.

Læténtur et exsúltent gentes, †

quóniam iúdicas pópulos in æquitáte *

et gentes in terra dírigis.

Confiteántur tibi pópuli, Deus, *

confiteántur tibi pópuli omnes.

Terra dedit fructum suum; *

benedícat nos Deus, Deus noster,

benedícat nos Deus, *

et métuant eum omnes fines terræ.

Ant. Confiteántur tibi pópuli, Deus, exsúltent in salutári tuo, allelúia.

Ant. 3 Opéruit cælos glória eius, et laudis eius plena est terra, allelúia.

Canticum
Christus primogenitus omnis creaturæ
et primogenitus ex mortuis

Cf. Col 1, 12-20

Grátias agámus Deo Patri, *

qui idóneos nos fecit
in partem sortis sanctórum in lúmine;

qui erípuit nos de potestáte tenebrárum *

et tránstulit in regnum Fílii dilectiónis suæ,

in quo habémus redemptiónem, *

remissiónem peccatórum;

qui est imágo Dei invisíbilis, *

primogénitus omnis creatúræ,

quia in ipso cóndita sunt univérsa †

in cælis et in terra, *

visibília et invisibília,

sive throni sive dominatiónes *

sive principátus sive potestátes.

Omnia per ipsum et in ipsum creáta sunt, †

et ipse est ante ómnia, *

et ómnia in ipso constant.

Et ipse est caput córporis ecclésiæ; †

qui est princípium, primogénitus ex mórtuis, *

ut sit in ómnibus ipse primátum tenens,

quia in ipso complácuit
omnem plenitúdinem habitáre *

et per eum reconciliáre ómnia in ipsum,

pacíficans per sánguinem crucis eius, *

sive quæ in terris sive quæ in cælis sunt.

Ant. Opéruit cælos glória eius, et laudis eius plena est terra, allelúia.

LECTIO BREVIS

Hebr 7, 24-27

Iesus eo quod manet in ætérnum, intransgressíbile habet sacerdótium, unde et salváre in perpétuum potest accedéntes per semetípsum ad Deum, semper vivens ad interpellándum pro eis. Talis enim et decébat, ut nobis esset póntifex, sanctus, ínnocens, impollútus, segregátus a peccatóribus et excélsior cælis factus, qui non habet necessitátem cotídie, quemádmodum pontífices, prius pro suis delíctis hóstias offérre, deínde pro pópuli; hoc enim fecit semel semetípsum offeréndo.

RESPONSORIUM BREVE

Gavísi sunt discípuli, * Allelúia, allelúia. Gavísi.

Viso Dómino. * Allelúia, allelúia. Glória Patri. Gavísi.

CANTICUM EVANGELICUM

Ad Magnificat, ant. Qui facit veritátem, venit ad lucem, ut manifesténtur eius ópera, quia in Deo sunt facta, allelúia.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Qui facit veritátem, venit ad lucem, ut manifesténtur eius ópera, quia in Deo sunt facta, allelúia.

PRECES

Deum, qui in Fílio suo, a morte resuscitáto, vitam nobis reserávit ætérnam, implorémus dicéntes:

Per victóriam Christi salva redémptos tuos.

Deus patrum nostrórum, qui glorificásti Fílium tuum Iesum, súscitans eum a mórtuis, move nos ad pæniténtiam perféctam,

ut in novitáte vitæ ambulémus.

Per victóriam Christi salva redémptos tuos.

Tu, qui nos oves errántes ad pastórem et epíscopum animárum nostrárum duxísti,

sub institutióne pastórum Ecclésiæ nos serva fidéles.

Per victóriam Christi salva redémptos tuos.

Tu, qui primítias discipulórum Fílii tui ex Iudáico pópulo elegísti,

fíliis Israel repromissiónem revéla, quæ ad patres eórum facta est.

Per victóriam Christi salva redémptos tuos.

Meménto ómnium derelictórum, orphanórum, viduárum;

et, quos Fílius tuus per mortem suam tibi reconciliávit, ne solos relínquas.

Per victóriam Christi salva redémptos tuos.

Stéphanum, qui conféssus est Iesum stantem a dextris tuis, ad te vocásti:

súscipe fratres nostros, qui te per fidem et caritátem exspectavérunt.

Per victóriam Christi salva redémptos tuos.

Pater noster.

ORATIO

Deus, qui in Ecclésia tua beátum Pium papam ad fidem tuéndam ac te dígnius coléndum próvidus excitásti, da nobis, ipso intercedénte, vívida fide ac fructuósa caritáte mysteriórum tuórum esse partícipes. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky