## 14. Ianuarii 2025

## Feria tertia, tempus per annum, hebdomada 1
hebdomada 1 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

Quæ omnia omittuntur, quando Invitatorium immediate præcedit.

HYMNUS

Pergráta mundo núntiat

auróra solis spícula,

res et colóre véstiens

iam cuncta dat nitéscere.

Qui sol per ævum prǽnites,

o Christe, nobis vívidus,

ad te canéntes vértimur,

te gestiéntes pérfrui.

Tu Patris es sciéntia

Verbúmque per quod ómnia

miro refúlgent órdine

mentésque nostras áttrahunt.

Da lucis ut nos fílii

sic ambulémus ímpigri,

ut Patris usque grátiam

mores et actus éxprimant.

Sincéra præsta ut prófluant

ex ore nostro iúgiter,

et veritátis dúlcibus

ut excitémur gáudiis.

Sit, Christe, rex piíssime,

tibi Patríque glória

cum Spíritu Paráclito,

in sempitérna sǽcula. Amen.

PSALMODIA

Ant. 1 Innocens mánibus et mundo corde ascéndet in montem Dómini.

Psalmus 23 (24)
Domini in templum adventus
Christo apertæ sunt portæ cæli propter carnalem eius assumptionem (S. Irenæus).

Dómini est terra et plenitúdo eius, *

orbis terrárum et qui hábitant in eo.

Quia ipse super mária fundávit eum *

et super flúmina firmávit eum.

Quis ascéndet in montem Dómini, *

aut quis stabit in loco sancto eius?

Innocens mánibus et mundo corde, †

qui non levávit ad vana ánimam suam, *

nec iurávit in dolum.

Hic accípiet benedictiónem a Dómino *

et iustificatiónem a Deo salutári suo.

Hæc est generátio quæréntium eum, *

quæréntium fáciem Dei Iacob.

Attóllite, portæ, cápita vestra, †

et elevámini, portæ æternáles, *

et introíbit rex glóriæ.

Quis est iste rex glóriæ? *

Dóminus fortis et potens,
Dóminus potens in prœ́lio.

Attóllite, portæ, cápita vestra, †

et elevámini, portæ æternáles, *

et introíbit rex glóriæ.

Quis est iste rex glóriæ? *

Dominus virtútum ipse est rex glóriæ.

Ant. Innocens mánibus et mundo corde ascéndet in montem Dómini.

Ant. 2 Exaltáte Regem sæculórum in opéribus vestris.

Canticum
Deus castigans et salvans

Tob 13, 2-8

Benedictus Deus et Pater Domini nostri Iesu Christi, qui secundum magnam misericordiam suam regeneravit nos (1 Petr 1, 3).

Benedíctus Deus vivens in ævum, †

et regnum illíus, *

quia ipse flagéllat et miserétur,

dedúcit usque ad ínferos deórsum †

et redúcit a perditióne maiestáte sua, *

et non est qui effúgiat manum eius.

Confitémini illi, fílii Israel, coram natiónibus, †

quia ipse dispérsit vos in illis *

et ibi osténdit maiestátem suam.

Et exaltáte illum coram omni vivénte, †

quóniam Dóminus noster,
et ipse est pater noster *

et ipse est Deus noster in ómnia sǽcula.

Flagellábit vos ob iniquitátes vestras *

et ómnium miserébitur vestrum

et cólliget vos ab ómnibus natiónibus, *

ubicúmque dispérsi fuéritis.

Cum convérsi fuéritis ad illum †

in toto corde vestro et in tota ánima vestra, *

ut faciátis coram illo veritátem,

tunc revertétur ad vos *

et non abscóndet a vobis fáciem suam ámplius.

Et nunc aspícite, quæ fecit vobíscum, *

et confitémini illi in toto ore vestro.

Benedícite Dóminum iustítiæ *

et exaltáte regem sæculórum.

Ego in terra captivitátis meæ confíteor illi *

et osténdo virtútem et maiestátem eius
genti peccatórum.

Convertímini, peccatóres, †

et fácite iustítiam coram illo. *

Quis scit, si velit vos et fáciat vobis misericórdiam?

Ego et ánima mea regi cæli lætatiónes dícimus, *

et ánima mea lætábitur ómnibus diébus vitæ suæ.

Benedícite Dóminum, omnes elécti, †

et omnes laudáte maiestátem illíus. *

Agite dies lætítiæ et confitémini illi.

Ant. Exaltáte Regem sæculórum in opéribus vestris.

Ant. 3 Rectos decet collaudátio.

Psalmus 32 (33)
Laus Domini providentis
Omnia per ipsum facta sunt (Io 1, 3).

Exsultáte, iusti, in Dómino; *

rectos decet collaudátio.

Confitémini Dómino in cíthara, *

in psaltério decem chordárum psállite illi.

Cantáte ei cánticum novum, *

bene psállite ei in vociferatióne,

quia rectum est verbum Dómini, *

et ómnia ópera eius in fide.

Díligit iustítiam et iudícium; *

misericórdia Dómini plena est terra.

Verbo Dómini cæli facti sunt, *

et spíritu oris eius omnis virtus eórum.

Cóngregans sicut in utre aquas maris, *

ponens in thesáuris abýssos.

Tímeat Dóminum omnis terra, *

a fácie autem eius
formídent omnes inhabitántes orbem.

Quóniam ipse dixit, et facta sunt, *

ipse mandávit, et creáta sunt.

Dóminus díssipat consília géntium, *

írritas facit cogitatiónes populórum.

Consílium autem Dómini in ætérnum manet, *

cogitatiónes cordis eius
in generatióne et generatiónem.

Beáta gens, cui Dóminus est Deus, *

pópulus, quem elégit in hereditátem sibi.

De cælo respéxit Dóminus, *

vidit omnes fílios hóminum.

De loco habitáculi sui respéxit *

super omnes, qui hábitant terram,

qui finxit singillátim corda eórum, *

qui intéllegit ómnia ópera eórum.

Non salvátur rex per multam virtútem, *

et gigas non liberábitur
in multitúdine virtútis suæ.

Fallax equus ad salútem, *

in abundántia autem virtútis suæ non salvábit.

Ecce óculi Dómini super metuéntes eum, *

in eos, qui sperant super misericórdia eius,

ut éruat a morte ánimas eórum *

et alat eos in fame.

Anima nostra sústinet Dóminum, *

quóniam adiútor et protéctor noster est;

quia in eo lætábitur cor nostrum, *

et in nómine sancto eius sperávimus.

Fiat misericórdia tua, Dómine, super nos, *

quemádmodum sperávimus in te.

Ant. Rectos decet collaudátio.

LECTIO BREVIS

Rom 13, 11b. 12-13a

Hora est iam vos de somno súrgere. Nox procéssit, dies autem appropiávit. Abiciámus ergo ópera tenebrárum et induámur arma lucis. Sicut in die honéste ambulémus.

RESPONSORIUM BREVE

Deus meus, adiútor meus, * Et sperábo in eum. Deus meus.

Refúgium meum et liberátor meus. * Et sperábo in eum. Glória Patri. Deus meus.

CANTICUM EVANGELICUM

Ad Benedictus, ant. Eréxit nobis Dóminus cornu salútis, sicut locútus est per os prophetárum suórum.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Ad Benedictus, ant. Eréxit nobis Dóminus cornu salútis, sicut locútus est per os prophetárum suórum.

PRECES

Vocatiónis cæléstis partícipes facti, fratres caríssimi, Iesum, pontíficem confessiónis nostræ, benedicámus clamántes:

Dómine Deus noster et salvátor noster.

O Rex omnípotens, qui, per baptísmum, regále nobis sacerdótium contulísti,

fac ut laudis tibi semper sacrifícium offerámus.

Dómine Deus noster et salvátor noster.

Da nobis mandáta tua serváre,

ut per Sanctum Spíritum in te maneámus et tu in nobis.

Dómine Deus noster et salvátor noster.

Sapiéntiam tuam da nobis ætérnam,

ut nobíscum sit hódie et nobíscum operétur.

Dómine Deus noster et salvátor noster.

Concéde nobis hódie néminem umquam contristáre,

omnes autem, qui nobíscum sunt, lætificáre.

Dómine Deus noster et salvátor noster.

Pater noster.

ORATIO

Matutína súpplicum vota, Dómine, propítius intuére, et occúlta cordis nostri remédio tuæ clarífica pietátis, ut desidéria tenebrósa non téneant, quos lux cæléstis grátiæ reparávit. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky