## 7. Decembris 2025

## Dominica Secunda Adventus
hebdomada 2 psalterii

I Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Cónditor alme síderum,

ætérna lux credéntium,

Christe, redémptor ómnium,

exáudi preces súpplicum.

Qui cóndolens intéritu

mortis períre sǽculum,

salvásti mundum lánguidum,

donans reis remédium,

Vergénte mundi véspere,

uti sponsus de thálamo,

egréssus honestíssima

Vírginis matris cláusula.

Cuius forti poténtiæ

genu curvántur ómnia;

cæléstia, terréstria

nutu faténtur súbdita.

Te, Sancte, fide quǽsumus,

ventúre iudex sǽculi,

consérva nos in témpore

hostis a telo pérfidi.

Sit, Christe, rex piíssime,

tibi Patríque glória

cum Spíritu Paráclito,

in sempitérna sǽcula. Amen.

PSALMODIA

Ant. 1 Gaude et lætáre, nova Sion: ecce enim Rex tuus véniet, mitis et salvans ánimas nostras.

Psalmus 118 (119), 105-112
XIV (Nun)
Meditatio verbi Domini in lege
Hoc est præceptum meum, ut diligatis invicem (Io 15, 12).

Lucérna pédibus meis verbum tuum *

et lumen sémitis meis.

Iurávi et státui *

custodíre iudícia iustítiæ tuæ.

Humiliátus sum usquequáque, Dómine; *

vivífica me secúndum verbum tuum.

Voluntária oris mei beneplácita sint, Dómine, *

et iudícia tua doce me.

Anima mea in mánibus meis semper, *

et legem tuam non sum oblítus.

Posuérunt peccatóres láqueum mihi, *

et mandátis tuis non errávi.

Heréditas mea testimónia tua in ætérnum, *

quia exsultátio cordis mei sunt.

Inclinávi cor meum
ad faciéndas iustificatiónes tuas *

in ætérnum, in finem.

Ant. Gaude et lætáre, nova Sion: ecce enim Rex tuus véniet, mitis et salvans ánimas nostras.

Ant. 2 Confortáte manus dissolútas; confortámini, dícite: Ecce Deus noster véniet et salvábit nos, allelúia.

Psalmus 15 (16)
Dominus pars hereditatis meæ
Deus suscitavit Iesum solutis doloribus inferni (Act 2, 24).

Consérva me, Deus, *

quóniam sperávi in te.

Dixi Dómino: « Dóminus meus es tu, *

bonum mihi non est sine te ».

In sanctos, qui sunt in terra, ínclitos viros, *

omnis volúntas mea in eos.

Multiplicántur dolóres eórum, *

qui post deos aliénos acceleravérunt.

Non effúndam libatiónes eórum de sanguínibus, *

neque assúmam nómina eórum in lábiis meis.

Dóminus pars hereditátis meæ et cálicis mei: *

tu es qui détines sortem meam.

Funes cecidérunt mihi in præcláris; *

ínsuper et heréditas mea speciósa est mihi.

Benedícam Dóminum,
qui tríbuit mihi intelléctum; *

ínsuper et in nóctibus erudiérunt me renes mei.

Proponébam Dóminum in conspéctu meo semper; *

quóniam a dextris est mihi, non commovébor.

Propter hoc lætátum est cor meum, †

et exsultavérunt præcórdia mea; *

ínsuper et caro mea requiéscet in spe.

Quóniam non derelínques ánimam meam
in inférno, *

nec dabis sanctum tuum vidére corruptiónem.

Notas mihi fácies vias vitæ, †

plenitúdinem lætítiæ cum vultu tuo, *

delectatiónes in déxtera tua usque in finem.

Ant. Confortáte manus dissolútas; confortámini, dícite: Ecce Deus noster véniet et salvábit nos, allelúia.

Ant. 3 Lex per Móysen data est, grátia et véritas per Iesum Christum facta est.

Canticum
De Christo, servo Dei

Phil 2, 6-11

Christus Iesus, cum in forma Dei esset, *

non rapínam arbitrátus est esse se æquálem Deo,

sed semetípsum exinanívit
formam servi accípiens, †

in similitúdinem hóminum factus; *

et hábitu invéntus ut homo,

humiliávit semetípsum †

factus obœ́diens usque ad mortem, *

mortem autem crucis.

Propter quod et Deus illum exaltávit †

et donávit illi nomen, *

quod est super omne nomen,

ut in nómine Iesu omne genu flectátur *

cæléstium et terréstrium et infernórum

et omnis lingua confiteátur: *

« Dóminus Iesus Christus! »,
in glóriam Dei Patris.

Ant. Lex per Móysen data est, grátia et véritas per Iesum Christum facta est.

LECTIO BREVIS

1 Th 5, 23-24

Ipse Deus pacis sanctíficet vos per ómnia, et ínteger spíritus vester et ánima et corpus sine queréla in advéntu Dómini nostri Iesu Christi servétur. Fidélis est, qui vocat vos, qui étiam fáciet.

RESPONSORIUM BREVE

Osténde nobis, Dómine, * Misericórdiam tuam. Osténde.

Et salutáre tuum da nobis. * Misericórdiam tuam. Glória Patri. Osténde.

CANTICUM EVANGELICUM

Ad Magnificat, ant. Venit Ioánnes Baptísta prǽdicans in desérto et dicens: Pæniténtiam ágite; appropinquávit enim regnum cælórum.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Venit Ioánnes Baptísta prǽdicans in desérto et dicens: Pæniténtiam ágite; appropinquávit enim regnum cælórum.

PRECES

Christum Dóminum, fratres caríssimi, ex Vírgine María natum, húmiles deprecémur lætantésque vocémus:

Veni, Dómine Iesu.

Fili Dei unigénite, qui ventúrus es ut verus ángelus testaménti,

fac ut mundus te suscípiat et agnóscat.

Veni, Dómine Iesu.

Qui génitus in sinu Patris, incarnári venísti ex María Vírgine,

ab omni corruptióne humánæ condiciónis nos élue.

Veni, Dómine Iesu.

Qui, vita cum sis, venísti mortem perférre,

tríbue nobis nihil de mortis damnatióne sentíre.

Veni, Dómine Iesu.

Et quia merces tua ad iudícium tecum véniet, píetas tua consuéta tunc nobis occúrrat in múnere,

quæ nostrum sólita est semper removére languórem.

Veni, Dómine Iesu.

Christe Dómine, qui morte tua mórtuis subvenísti,

pro defúnctis nos orántes exáudi.

Veni, Dómine Iesu.

Pater noster.

ORATIO

Omnípotens et miséricors Deus, in tui occúrsum Fílii festinántes nulla ópera terréni actus impédiant, sed sapiéntiæ cæléstis erudítio nos fáciat eius esse consórtes. Qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky