## 28. Iulii 2025

## Feria secunda, tempus per annum, hebdomada 17
hebdomada 1 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

Quæ omnia omittuntur, quando Invitatorium immediate præcedit.

HYMNUS

Splendor patérnæ glóriæ,

de luce lucem próferens,

lux lucis et fons lúminis,

diem dies illúminans,

Verúsque sol, illábere

micans nitóre pérpeti,

iubárque Sancti Spíritus

infúnde nostris sénsibus.

Votis vocémus et Patrem,

Patrem perénnis glóriæ,

Patrem poténtis grátiæ,

culpam reléget lúbricam.

Infórmet actus strénuos,

dentem retúndat ínvidi,

casus secúndet ásperos,

donet geréndi grátiam.

Mentem gubérnet et regat

casto, fidéli córpore;

fides calóre férveat,

fraudis venéna nésciat.

Christúsque nobis sit cibus,

potúsque noster sit fides;

læti bibámus sóbriam

ebrietátem Spíritus.

Lætus dies hic tránseat;

pudor sit ut dilúculum,

fides velut merídies,

crepúsculum mens nésciat.

Auróra cursus próvehit;

Auróra totus pródeat,

in Patre totus Fílius

et totus in Verbo Pater. Amen.

PSALMODIA

Ant. 1 Ad te orábo, Dómine, mane exáudies vocem meam.

Psalmus 5, 2-10. 12-13
Oratio matutina ad implorandum auxilium
Verbo inhabitante, æternaliter exsultabunt qui eum intra se receperunt.

Verba mea áuribus pércipe, Dómine; *

intéllege gémitum meum.

Inténde voci clamóris mei, *

rex meus et Deus meus.

Quóniam ad te orábo, Dómine, †

mane exáudies vocem meam; *

mane astábo tibi et exspectábo.

Quóniam non Deus volens iniquitátem tu es; †

neque habitábit iuxta te malígnus, *

neque permanébunt iniústi ante óculos tuos.

Odísti omnes, qui operántur iniquitátem, †

perdes omnes, qui loquúntur mendácium; *

virum sánguinum et dolósum
abominábitur Dóminus.

Ego autem in multitúdine misericórdiæ tuæ †

introíbo in domum tuam; *

adorábo ad templum sanctum tuum
in timóre tuo.

Dómine, deduc me in iustítia tua
propter inimícos meos, *

dírige in conspéctu meo viam tuam.

Quóniam non est in ore eórum véritas, *

cor eórum fóvea;

sepúlcrum patens est guttur eórum, *

mólliunt linguas suas.

Et omnes, qui sperant in te, læténtur, *

in ætérnum exsúltent.

Obumbrábis eis, et gloriabúntur in te, *

qui díligunt nomen tuum;

quóniam tu benedíces iusto, Dómine, *

quasi scuto, bona voluntáte coronábis eum.

Ant. Ad te orábo, Dómine, mane exáudies vocem meam.

Ant. 2 Laudámus nomen tuum ínclitum, Deus noster.

Canticum
Soli Deo honor et gloria

1 Chr 29, 10-13

Benedictus Deus et Pater Domini nostri Iesu Christi (Eph 1, 3).

Benedíctus es, Dómine Deus Israel patris nostri, *

ab ætérno in ætérnum.

Tua est, Dómine, magnificéntia et poténtia, *

glória, splendor atque maiéstas.

Cuncta enim, quæ in cælo sunt et in terra, tua sunt, *

tuum, Dómine, regnum,
et tu eleváris ut caput super ómnia.

De te sunt divítiæ et glória, *

tu domináris ómnium.

In manu tua virtus et poténtia, *

in manu tua est magnificáre et firmáre ómnia.

Nunc ígitur, Deus noster, confitémur tibi *

et laudámus nomen tuum ínclitum.

Ant. Laudámus nomen tuum ínclitum, Deus noster.

Ant. 3 Adoráte Dóminum in aula sancta eius.

Psalmus 28 (29)
Verbi Domini præconium
Ecce vox de cælis dicens: « Hic est Filius meus dilectus » (Mt 3, 17).

Afférte Dómino, fílii Dei, *

afférte Dómino glóriam et poténtiam,

afférte Dómino glóriam nóminis eius, *

adoráte Dóminum in splendóre sancto.

Vox Dómini super aquas; †

Deus maiestátis intónuit, *

Dóminus super aquas multas.

Vox Dómini in virtúte, *

vox Dómini in magnificéntia.

Vox Dómini confringéntis cedros; *

et confrínget Dóminus cedros Líbani.

Et saltáre fáciet, tamquam vítulum, Líbanum, *

et Sárion, quemádmodum fílium unicórnium.

Vox Dómini intercidéntis flammam ignis, †

vox Dómini concutiéntis desértum, *

et concútiet Dóminus desértum Cades.

Vox Dómini properántis partum cervárum, †

et denudábit condénsa; *

et in templo eius omnes dicent glóriam.

Dóminus super dilúvium hábitat, *

et sedébit Dóminus rex in ætérnum.

Dóminus virtútem pópulo suo dabit, *

Dóminus benedícet pópulo suo in pace.

Ant. Adoráte Dóminum in aula sancta eius.

LECTIO BREVIS

2 Th 3, 10b-13

Si quis non vult operári, nec mandúcet. Audímus enim inter vos quosdam ambuláre inordináte, nihil operántes sed curióse agéntes; his autem, qui eiúsmodi sunt, præcípimus et obsecrámus in Dómino Iesu Christo, ut cum quiéte operántes suum panem mandúcent. Vos autem, fratres, nolíte defícere benefaciéntes.

RESPONSORIUM BREVE

Benedíctus Dóminus * A sǽculo et usque in sǽculum. Benedíctus.

Qui facit mirabília solus. * A sǽculo et usque in sǽculum. Glória Patri. Benedíctus.

CANTICUM EVANGELICUM

Ad Benedictus, ant. Benedíctus Dóminus Deus noster.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Ad Benedictus, ant. Benedíctus Dóminus Deus noster.

PRECES

Christum magnificémus, plenum grátia et Spíritu Sancto, et fidénter eum implorémus:

Spíritum tuum da nobis, Dómine.

Concéde nobis diem istum iucúndum, pacíficum et sine mácula,

ut, ad vésperam perdúcti, cum gáudio et mundo corde te collaudáre valeámus.

Spíritum tuum da nobis, Dómine.

Sit hódie splendor tuus super nos,

et opus mánuum nostrárum dírige.

Spíritum tuum da nobis, Dómine.

Osténde fáciem tuam super nos ad bonum in pace,

ut hódie manu tua válida contegámur.

Spíritum tuum da nobis, Dómine.

Réspice propítius omnes, qui oratiónibus nostris confídunt,

eos adímple bonis ánimæ et córporis univérsis.

Spíritum tuum da nobis, Dómine.

Pater noster.

ORATIO

Actiónes nostras, quǽsumus, Dómine, aspirándo prǽveni et adiuvándo proséquere, ut cuncta nostra operátio a te semper incípiat, et per te cœpta finiátur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky