## 24. Martii 2025

## IN ANNUNTIATIONE DOMINI
sollemnitas

I Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat.

HYMNUS

Agnóscat omne sǽculum

venísse vitæ prǽmium;

post hostis ásperi iugum

appáruit redémptio.

Isaías quæ prǽcinit

compléta sunt in Vírgine;

annuntiávit Angelus,

Sanctus replévit Spíritus.

María ventre cóncipit

verbi fidélis sémine;

quem totus orbis non capit,

portant puéllæ víscera.

Adam vetus quod pólluit,

Adam novus hoc ábluit;

tumens quod ille déicit,

tumens quod ille déicit,

Christo sit omnis glória,

Dei Paréntis Fílio,

quem Virgo felix cóncipit

Sancti sub umbra Spíritus. Amen.

PSALMODIA

Ant. 1 Egrediétur virga de radíce Iesse, et flos de radíce eius ascéndet, et requiéscet super eum Spíritus Dómini.

Psalmus 112 (113)
Laudabile nomen Domini
Deposuit potentes de sede et exaltavit humiles (Lc 1, 52).

Laudáte, púeri Dómini, *

laudáte nomen Dómini.

Sit nomen Dómini benedíctum *

ex hoc nunc et usque in sǽculum.

A solis ortu usque ad occásum *

laudábile nomen Dómini.

Excélsus super omnes gentes Dóminus, *

super cælos glória eius.

Quis sicut Dóminus Deus noster,
qui in altis hábitat *

et se inclínat, ut respíciat
in cælum et in terram?

Súscitans de terra ínopem, *

de stércore érigens páuperem,

ut cóllocet eum cum princípibus, *

cum princípibus pópuli sui.

Qui habitáre facit stérilem in domo, *

matrem filiórum lætántem.

Ant. Egrediétur virga de radíce Iesse, et flos de radíce eius ascéndet, et requiéscet super eum Spíritus Dómini.

Ant. 2 Dabit ei Dóminus sedem David patris eius, et regnábit in ætérnum.

Psalmus 147 (147 B)
Instauratio Ierusalem
Veni, ostendam tibi sponsam uxorem Agni (Ap 21, 9).

Lauda, Ierúsalem, Dóminum; *

colláuda Deum tuum, Sion.

Quóniam confortávit seras portárum tuárum, *

benedíxit fíliis tuis in te.

Qui ponit fines tuos pacem *

et ádipe fruménti sátiat te.

Qui emíttit elóquium suum terræ, *

velóciter currit verbum eius.

Qui dat nivem sicut lanam, *

pruínam sicut cínerem spargit.

Mittit crystállum suam sicut buccéllas; *

ante fáciem frígoris eius quis sustinébit?

Emíttet verbum suum et liquefáciet ea, *

flabit spíritus eius, et fluent aquæ.

Qui annúntiat verbum suum Iacob, *

iustítias et iudícia sua Israel.

Non fecit táliter omni natióni, *

et iudícia sua non manifestávit eis.

Ant. Dabit ei Dóminus sedem David patris eius, et regnábit in ætérnum.

Ant. 3 Verbum supérnum, a Patre ante témpora génitum, hódie pro nobis caro factum exinanívit semetípsum.

Canticum
De Christo, servo Dei

Phil 2, 6-11

Christus Iesus, cum in forma Dei esset, *

non rapínam arbitrátus est esse se æquálem Deo,

sed semetípsum exinanívit
formam servi accípiens, †

in similitúdinem hóminum factus; *

et hábitu invéntus ut homo,

humiliávit semetípsum †

factus obœ́diens usque ad mortem, *

mortem autem crucis.

Propter quod et Deus illum exaltávit †

et donávit illi nomen, *

quod est super omne nomen,

ut in nómine Iesu omne genu flectátur *

cæléstium et terréstrium et infernórum

et omnis lingua confiteátur: *

« Dóminus Iesus Christus! »,
in glóriam Dei Patris.

Ant. Verbum supérnum, a Patre ante témpora génitum, hódie pro nobis caro factum exinanívit semetípsum.

LECTIO BREVIS

1 Io 1, 1-2

Quod fuit ab inítio, quod audívimus, quod vídimus óculis nostris, quod perspéximus et manus nostræ contrectavérunt, de verbo vitæ; et vita appáruit, et vídimus et testámur et annuntiámus vobis vitam ætérnam, quæ erat coram Patre et appáruit nobis.

RESPONSORIUM BREVE

Germinávit radix Iesse, * Orta est stella ex Iacob. Germinávit.

Virgo péperit Salvatórem. * Orta est stella ex Iacob. Glória Patri. Germinávit.

CANTICUM EVANGELICUM

Ad Magnificat, ant. Spíritus Sanctus in te descéndet, María, et virtus Altíssimi obumbrábit tibi.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Spíritus Sanctus in te descéndet, María, et virtus Altíssimi obumbrábit tibi.

PRECES

Ætérnum Patrem, qui hódie salútem nostram Maríæ per suum Angelum nuntiávit, fidéntibus ánimis exorémus:

Grátiam tuam largíre nobis, Dómine.

Qui Maríam Vírginem elegísti, ut fíeret mater Fílii tui,

miserére ómnium qui redemptiónem suam exspéctant.

Grátiam tuam largíre nobis, Dómine.

Qui Gabriélis ore pacem Maríæ et gáudium nuntiásti,

univérso mundo salútis gáudium verámque pacem largíre.

Grátiam tuam largíre nobis, Dómine.

Qui, ancílla tua annuénte et Spíritu Sancto operánte, Verbum tuum in nobis habitáre fecísti,

corda nostra ad Christum suscipiéndum ita dispóne, ut María Virgo eum suscépit.

Grátiam tuam largíre nobis, Dómine.

Qui réspicis húmiles et esuriéntes bonis adímples,

depréssos súbleva, egénis súbveni, ádiuva moriéntes.

Grátiam tuam largíre nobis, Dómine.

Deus, cui nihil est impossíbile et qui mirabília solus facis,

salva nos, cum mórtuos in die novíssimo suscitábis.

Grátiam tuam largíre nobis, Dómine.

Pater noster.

ORATIO

Deus, qui Verbum tuum in útero Vírginis Maríæ veritátem carnis humánæ suscípere voluísti, concéde, quǽsumus, ut, qui Redemptórem nostrum Deum et hóminem confitémur, ipsíus étiam divínæ natúræ mereámur esse consórtes. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2024 J. Vidéky